Առաջին հերթին, ժողովը ունկնդրեց շրջաններու գործունէութեան տեղեկագրական զեկուցումները եւ գոհունակութեամբ հաստատեց, թէ Համազգայինի կազմակերպական միաւորներու ցանցը հետզհետէ աճ կ՛արձանագրէ, եւ երիտասարդականացման աշխատանքները յաջող ընթացքի մէջ են։ Առոյգ են Հիւսիսային Ամերիկայի երեք շրջաններու եւ Միջին Արեւելքի Շրջանային վարչութիւնները, եւ կ՚աշխատին ժրաջանօրէն. սակայն միւս կողմէ, յաւելեալ կազմակերպական ճիգ եւ ուշադրութիւն կը պահանջեն Եւրոպայի կարգ մը կառոյցները եւ Հարաւային Ամերիկայի շրջանները, որոնց կաղացումներու վերացումը Կեդրոնական Վարչութեան օրակարգի կարեւոր խնդիրներէն է, զանոնք կազմակերպ վիճակի հասցնելու համար։